Tirkîya û Kurdîstan de nêweşîya Korona her roje vila bena. Sere de merdimê tepişteyan şar semedê zîndanan qerqilîyeno.  Dezgehê weşîye û huqûqî semedê tedbîrgirewtiş û serbest veradayîşê tepişteyan veng danê.
Hemserekê Sendîkaya Kedkeranê Weşîye (SES) yê Şûbeyê Amedî Şîyar Guldikenî derheqê babetê ANFyî rê qisey kerd.
Guldikenî vist vîrî ke tepişteyê ke rewna zîndanan de yê xoverdayîşê bedenê înan sisto û vat: ''Ganî heme tepişteyî zaf hesas bêrê miqatbîyayene. Her çikas dewlete ceza bidê înan zî heqê înan ê weşîye esto. Eke vîrus bireso înan no sûcê dewlete yo. Pawitişê tepişteyan wezîfeyê dewlete yo. Ganî nêweşî û extîyarî cade bêrê tehlîkerdene. Reyna cinîyê ke bi domananê xo zîndan de genî ê zî bêrê veradayene. Na dewlete ke her şewe qanûnêk vejena eşkena semedê tepişteyan zî çîyêk bikero. Ma Amed de pîya bi dezgehanê huqûq û weşîye û merdimanê tepişteyan sey masaya krîzî platformêk rona. Ma na masa de rewşa tepişteyan teqîp kenê. Reyna ma merdimanê tepişteyan xeberan gênê. Derheqê zîndanan de ma nêeşkenê helêke zî vînî bikerê. Masa de ma qerar girewt ke heta ke zaf hewce nêkero avûkatî muvakîlanê xo do mevînê.''
